ΓΡΑΠΤΗ ΕΡΩΤΗΣΗ E-0614/96 υποβολή: Amedeo Amadeo (NI) προς την Επιτροπή (13 Μαρτίου 1996)

Θέμα: Τηλεόραση χωρίς σύνορα

Έχοντας υπόψη την πρόταση οδηγίας του Ευρωπαϊκού Κοινοβουλίου και του Συμβουλίου (COM(95)0086 ((ΕΕ C 185 της 19.07.1995, σελ. 4.))), περί τροποποίησης της οδηγίας 89/552 ((ΕΕ L 298 της 17.10.1989, σελ. 23.)) για την «τηλεόραση χωρίς σύνορα» του 1989, ώστε να ληφθούν υπόψη οι τεχνολογικές εξελίξεις και η εξέλιξη της αγοράς και να αντιμετωπισθούν ορισμένα προβλήματα που ανέκυψαν κατά την εφαρμογή της.

Εκτιμώντας τη βούληση για την κατάρτιση μιας πρότασης οδηγίας που αποσκοπεί στην εναρμόνιση και τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικών με την άσκηση ραδιοτηλεοπτικών δραστηριοτήτων, ερωτάται η Επιτροπή:

1. Δικαιολογούνται τα νέα μέτρα που εγκρίθηκαν όσον αφορά τις ποσοστώσεις;

2. Δεν θα ήταν προτιμότερο ένα ελαστικότερο και προοδευτικό σύστημα που θα επέτρεπε την παρακολούθηση των σταδιακών αποτελεσμάτων του προγράμματος MEDIA ΙΙ;

3. Δεν θεωρεί σκόπιμο να αφήσει η οδηγία στους τηλεοπτικούς οργανισμούς την απόφαση για ανταπόκριση ή όχι στα ποσοστά μετάδοσης ή επένδυσης, είτε πρόκειται για εξειδικευμένους σταθμούς είτε για σταθμούς ποικίλου προγράμματος;

4. Δεν θα ήταν προτιμότερο να καλυφθούν οι όποιες ποσοστώσεις κατά τρόπο προοδευτικό και να καθορισθεί ένα σταδιακό σύστημα για την κατά περίπτωση αξιολόγηση της αποτελεσματικότητας των μέτρων που έχουν εγκριθεί, πριν ξεκινήσει μια νέα φάση;

Απάντηση του κ. Oreja εξ ονόματος της Επιτροπής (14 Μαΐου 1996)

1. Η οδηγία 89/552/ΕΟΚ βασίζεται στα άρθρα 57, παράγραφος 2 και 66 της συνθήκης ΕΚ. Κύριος στόχος της είναι η δημιουργία των απαραίτητων νομικών όρων για την ελεύθερη μετάδοση των τηλεοπτικών εκπομπών στη Κοινότητα. Προς το σκοπό αυτό συντονίζει τις εθνικές νομοθετικές, κανονιστικές και διοικητικές διατάξεις σε ορισμένους τομείς, όπως είναι το ισχύον δίκαιο, η προώθηση και η διανομή των τηλεοπτικών προγραμμάτων, η τηλεοπτική διαφήμιση και η χορηγία, η προστασία των ανηλίκων και το δικαίωμα απάντησης. Το άρθρο 2, παράγραφος 2 ορίζει ότι τα κράτη μέλη εξασφαλίζουν την ελευθερία της λήψης και δεν παρεμβάλουν εμπόδια στην αναμετάδοση τηλεοπτικών εκπομπών άλλων κρατών μελών για λόγους που εμπίπτουν στους τομείς οι οποίοι συντονίζονται με την οδηγία. Τα μέτρα στα οποία αναφέρεται το Αξιότιμο Μέλος του Κοινοβουλίου αποτελούν μέρος του τομέα της προώθησης, της διανομής και της παραγωγής τηλεοπτικών προγραμμάτων. Με την πρότασή της για τροποποίηση της οδηγίας 89/552/ΕΟΚ η Επιτροπή αποσκοπεί, αφενός στη βελτίωση του επιπέδου νομικής ασφάλειας με βάση την εμπειρία που αποκτήθηκε με την εφαρμογή του κειμένου από το 1989 και, αφετέρου, στον εκσυγχρονισμό ορισμένων απ' αυτές τις διατάξεις με βάση την εξέλιξη των τηλεοπτικών εκπομπών έκτοτε. Οι προτάσεις της σχετικά με την προώθηση των ευρωπαϊκών έργων εντάσσεται σ' αυτήν τη λογική. Εξάλλου, η Επιτροπή θέλησε να λάβει υπόψη της και το γεγονός της ενσωμάτωσης στη συνθήκη ΕΚ του άρθρου 128, παράγραφος 4 (βλέπε 14η αιτιολογική σκέψη της πρότασής της), η οποία προβλέπει ότι η Κοινότητα λαμβάνει υπόψη τις πολιτιστικές πτυχές όταν λαμβάνει μέτρα βάσει άλλων διατάξεων της συνθήκης ΕΚ.

2. Η οδηγία 89/552/ΕΟΚ δημιουργεί το κοινό νομικό πλαίσιο για την ελεύθερη παροχή των τηλεοπτικών υπηρεσιών στην Κοινότητα (βλέπε σημείο 1). Η οδηγία αυτή δεν έχει σχέση με το πρόγραμμα Media II παρά μόνο στο μέτρο που οι στόχοι αυτού του προγράμματος συνίστανται στο να δοθεί οικονομική ενίσχυση στους επαγγελματίες του οπτικοακουστικού τομέα, ώστε να αντλήσουν τα μεγαλύτερα δυνατά οφέλη απ' αυτόν τον ευρωπαϊκό οπτικοακουστικό χώρο.

3. Η οδηγία αφορά άμεσα τα κράτη μέλη. Βάσει του κοινοτικού δικαίου εναπόκειται σ' αυτά να καθορίσουν τον τύπο και τα μέσα που θα πρέπει να χρησιμοποιηθούν ώστε οι ραδιοτηλεοπτικοί σταθμοί που εμπίπτουν στην αρμοδιότητά τους να φθάνουν τις ποσοστώσεις που προβλέπονται από τα άρθρα 4 και 5 (άρθρο 189 της συνθήκης ΕΚ).

4. Η Επιτροπή υπενθυμίζει στο Αξιότιμο Μέλος του Κοινοβουλίου ότι ο όρος «προοδευτικά» υπάρχει στα κείμενα των άρθρων 4 και 5 της οδηγίας 89/552/ΕΟΚ και ότι η διατήρηση ενός προοδευτικού συστήματος περιλαμβάνεται στην πρόταση για την τροποποίηση της οδηγίας καθώς και στο νομοθετικό ψήφισμα που περιλαμβάνει τη γνώμη του Κοινοβουλίου σχετικά με το ίδιο κείμενο και εγκρίθηκε από το Κοινοβούλιο στις 14 Φεβρουαρίου 1996 ((ΕΕ C 65 της 4.03.1996. )).